KŐSZEG VÁROS ÖNKORMÁNYZATÁNAK Ikt. szám:

# Városfejlesztési, Idegenforgalmi, Környezetvédelmi és Vagyonügyi Bizottsága

**JEGYZŐKÖNYV**

***Készült***: 2022. június 22.-én 14 óra 00 perctől a Városháza 101. -es tanácskozótermében a Városfejlesztési, Idegenforgalmi, Környezetvédelmi és Vagyonügyi Bizottság nyilvános üléséről.

***Jelen vannak***: Kiss Péter, Gelencsér Attila, Kiss Zoltán Miksa, Stampf Ervin, Takácsné Varga Ágnes, Gelencsér Júlia, Harsányi Zsolt, Illés Péter (8 fő)

***Meghívottak:*** Dr. Zalán Gábor jegyző, Dr. Nagy Edina aljegyző, Németh Ildikó osztályvezető, Kovács István Kőszegi Városüzemeltető Kft. ügyvezető igazgatója,

Kiss Péter bizottsági elnök üdvözli az egybegyűlteket, ismerteti, hogy a bizottság 8 fővel határozatképes, Rába Kálmán jelezte, hogy nem tud jelen lenni az ülésen. Az elnök szavazásra teszi fel a napirendi pontok közül a második napirendi pont előre vételét, amelyet egyhangúlag elfogadnak.

Az elnök szavazásra teszi fel a módosításokkal együtt a napirendet, melyet a bizottság **8 igen** szavazattal elfogad:

**Napirend:**

1. Beszámoló a 2021. évi temetőüzemeltetési tevékenységről, tájékoztatás a tevékenységgel összefüggő bevételekről és kiadásokról

Előterjesztő: Kovács István igazgató

1. A közterület-használatról és a városkép védelméről szóló 1/2000. (II. 1.) önkormányzati rendelet módosítása

Előadó a polgármester nevében: Németh Ildikó városüzemeltetési osztályvezető

1. Vagyonügy: Megüresedett önkormányzati lakások hasznosítására vonatkozó döntések meghozatala. (Űrhajósok u. 17/A., Rákóczi F. u. 78., Zrínyi u. 8.)

Előadó a polgármester nevében: Németh Ildikó városüzemeltetési osztályvezető

**1.napirendi pont**

Beszámoló a 2021. évi temetőüzemeltetési tevékenységről, tájékoztatás a tevékenységgel összefüggő bevételekről és kiadásokról

**Kovács István**: 2017. évtől látja el a temetőüzemeltetési feladatokat a Kft., akkor egy 10 éves közszolgáltatási szerződés jött létre a várossal. Ezzel egyidejűleg a Kft. alvállalkozóként bevonta a Vas Megyei Temetkezési Kft-t, akivel szintén 10 évre megkötöttük az alvállalkozói szerződést. 5 éve már, hogy változatlan díjért szolgáltat a szolgáltató, azonban ezen változtatni szeretne a közeljövőben, mivel ráfizetéses a temető üzemeltetése, ennek ellenére 5 millió Ft.-os sírhelyár bevételt utalt át a számunkra, amit mi a szerződés alapján továbbítottunk az Önkormányzat részére.

A beszámolónkból kiderül, hogy a legnagyobb probléma a temetői hulladékszállítás, ami korszerűtlen és nehézkes, mindemelett rendkívül kézi munka igényes is, így ezt a problémát próbáljuk megoldani. Az önkormányzat év elején a költségvetés elfogadásakor 10 db 1100 literes gyűjtőedény beszerzésére különített el összeget, amely beszerzése folyamatban van, ezzel a gyűjtés és ürítés is könnyebbé fog válni. A kegyeleti szolgáltatás jelenleg is zavartalanul, gond nélkül működik. Számolni kell azzal, hogy az új temető átadását követően azzal párhuzamosan fog még sokáig üzemelni a jelenlegi temető, mivel megváltott sírhelyek vannak így még 5-10 évig várható lesz a temetkezés a régi temetőben. Azokra a problémákra, amik a temető fal állagát, kerítését, ravatalozót érintik, a jövőben fokozott figyelmet kell fordítani. Úgy gondolom, hogy az államtól kapott támogatással együtt az üzemeltetése nagyjából nullszaldós, ha ezekből a támogatásokból maradna, akkor célszerű lenne a felújításra fordítani.

**Kiss Péter:** Jelzi, hogy a Szent Imre herceg utca alsó része kaotikus, a buszközlekedés miatt óriási igénybevételnek vannak kitéve a falak is. A hulladékszállításnál akkor most konténerek lesznek?

**Kovács István**: Igen, új konténereket megrendeltük, új technikai megoldásokat vezetünk be, szeretnénk elérni, hogy a sírokról a koszorúkat ne ezekbe az új gyűjtőkbe dobálják bele, arra külön kijelölt helyeket hoztunk lére. Nemrég került tudomásomra, hogy a kegyeleti szolgáltatás tartalmaz olyan tételt, amiben a sírokról lekerülő koszorúk eltávolítására is felszámítanak külön díjat, mivel megvan az eszközük elszállítani, nekünk is könnyebb így. A kevert hulladék elszállítás munkaigényes és drága is. Mostanában látni, hogy egyre csak nő az elszállítandó hulladék mennyisége, ezért szeretnénk bevezetni egy házilagos tömörítési technikát. Remélhetőleg az új gyűjtők kihelyezése néhány héten belül megvalósul, akkor a lakosság felé tájékoztatást kell kiadni, hogy ők is próbálják az új rendszernek megfelelően megoldani a hulladék elhelyezését.

**Kiss Péter:** Hogy történik az új konténerek elszállítása?

**Kovács István**: Raklap villával lehet elvinni, ott tömörítik, kiürítik és egyből a szombathelyi telephelyre viszik, így megspóroljuk a rakodást. Ez sokkal kedvezőbb.

**Illés Péter:** Miért Szombathelyre kerül a hulladék?

**Kovács István**: Szombathely közelebb van, ott súlyra veszik át a hulladékot és nem m3-ben.

**Illés Péter:** Esetleg az új temetőnél már komposztálásban is lehetne gondolkodni.

**Kovács István**: Mi a 2000-es évek elején pályázatból létrehoztunk egy komposztálót, már az is nagy eredmény, hogy a soproni cég hulladékudvart üzemeltet, bár fizikailag megoldható lenne.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **egyhangú -8 igen szavazat**

**36/2022. (VI.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, a Kőszegi Városüzemeltető és Kommunális Szolgáltató Nonprofit Kft. 2021. évi temetőüzemeltetési tevékenységével összefüggő bevételekről és kiadásokról szóló beszámolóját elfogadásra.

Felelős a közlésért: Kiss Péter bizottsági elnök

Határidő: képviselő-testületi ülés

1. **napirendi pont**

A közterület-használatról és a városkép védelméről szóló 1/2000. (II. 1.) önkormányzati rendelet módosítása

**Németh Ildikó**: A közterület-használatról szóló önkormányzati rendelet felülvizsgálatára került sor, mivel kérelem, észrevétel érkezett be hozzánk az év elején. Az önkormányzat évekkel ezelőtt a Rómer Flóris-Velemi utca sarkán és a Temető utcánál egy tartószerkezetet alakított ki, ahol az idényjellegű árusítás céljára van lehetőség közterületet igényelni. Az év eleji kérelemben az ott árusítók egy része az edények napközbeni mozgatását (úgynevezett forgásos rendszer visszaállítását), illetve a szerkezet alatti árusítás lehetőségét vetették fel, kérték ennek felülvizsgálatát. Mintegy két éve lett kialakítva az a gyakorlat, hogy Rómer F. utcai szerkezet 8 részre lett osztva és a közterület használati kérelmek beérkezési sorrendjének megfelelően van kiadva az engedély. Bevezettük ezt azért, mert ellenőrizhetetlen, követhetetlen volt a rendszer, illetve szintén előírtuk, hogy csak a szerkezetre van lehetőség az edényeket kihelyezni. A rendelet felülvizsgálata során továbbra is javasoljuk ezek megtartását egyrészt a rendezettebb környezet fenntartása, valamint ellenőrizhetőség, nyomon követés érdekében. Amennyiben valaki ezzel a kialakított rendszerrel ebben a formában nem szeretne élni, úgy számára továbbra is fennáll a klasszikus becsületkasszás árusítás lehetősége a saját lakóingatlana előtt. Az idényjellegű árusítás tekintetében egyúttal pontosítással éltünk, amely szerint a közterület használati kérelem benyújtásakor a kérelem formanyomtatványon a kérelmezőnek meg kell jelölnie azt a saját gazdaságot, ahonnan az adott termény származik. A rendelet a saját gazdaság meglétét eddig is előírta, azonban most a kérelemben is kérjük megjelölni ezt pontosan cím, vagy hrsz feltüntetésével.

A rendelet módosítással egyidejűleg a műemléki ingatlanok állványozása esetében tettünk javaslatot a díjmentességre 120 napra vonatkozóan, amely indokolt esetben egyszer meghosszabbítható.

Tavaly évben lépett hatályba egy szigorúbb szabályozás a közterületek bontását követő helyreállítások esetében. Itt a gyakorlatban tapasztaltak miatt javasolt a módosítás, amely egyrészt érinti a térkő burkolat bontást. Továbbá a rendelet 13. mellékletében meghatározott kiemelt közterületek esetén a jelenlegi szabályozás a bontástól számított 3-3 méteres területet érintő helyreállítást ír elő, ami helyszíntől függően nem minden esetben indokolt, így jelen felülvizsgálat részeként erre is módosítási javaslatot tettünk.

A fentieken túl az ideiglenes helyreállítás esetén a megfelelő tömörödési idő érdekében a díjfizetés szüneteltetésére vonatkozó javaslat szintén a módosítás része.

És végül a rendelet tervezetbe egy olyan módosítási javaslat lett beépítve, ahol a vendéglátóipari előkert igénylése esetén az adott egység köteles biztosítani a vendégei számára nyitva álló illemhelyiséget. Amennyiben az adott üzlet paraméterei ennek kialakítását nem teszi lehetővé, úgy valamely szomszédos egységgel megkötött illemhely használatra vonatkozó megállapodás is elfogadott.

Előzetesen felvettük a kapcsolatot az Állategészségügyi, illetve a Népegészségügyi Hatóságokkal mindkét Hatóság pozitívan fogadta a rendelt ilyen irányba történő módosítását. Ezen szabályozás bevezetésének hatályba lépésére a jövő évi szezon kezdete lett megjelölve azért, hogy aki nem rendelkezik vendégek számára nyitva álló illemhellyel, úgy ő is ki tudja alakítani azt, vagy ennek akadálya esetén a szomszédos egységgel megegyezzen.

**Kiss Péter:** Ki ellenőrzi, hogy ez a rotáció életszerű-e az idényjellegű árusításnál?

**Németh Ildikó:** követhetetlennek tartjuk ezt a forgásos rendszert, ezért a rendelet tervezetbe nem javasoltuk ezt bevezetni.

**Dr. Zalán Gábor:** Direkt írtuk a klasszikus becsületkasszás árusítást, ösztönzésül, hogy ne megélhetési forrás legyen, mivel arra ott a piacon való árusítás lehetősége, ahol helypénzt kell fizetnie.

Felmerült az is, hogy esetleg őstermelői igazolványhoz lehetne kötni az ilyen jellegű közterület használatot, amely egyben lefedné a saját gazdaságban való termelést, hiszen ott is meg kell jelölni a címet. Őstermelői igazolvány megváltásával viszont sok kötelezettséget rónánk a magányezmélyekre, így a rendelet tervezetbe ez nem került bele.

**Kiss Péter:** A bontási utáni helyreállítással az a legnagyobb probléma, hogy a szolgáltatók nem tartják be azokat az előírásokat, amik szerepelnek a rendeltben.

**Németh Ildikó**: Nem mindenhol van kötelezés rá, a 13.-ik melléklet határozza meg.

**Gelencsér Attila:** Bertalan Erzsébet utcában is megvan süllyedve, pedig viszonylag új út.

**Kiss Zoltán Miksa:** 20-30 évre visszamenőleg látszik, hogy hol végeztek bekötéseket. Hiába hozunk rendeletet, amíg nincs odafigyelve, addig ez van.

**Kiss Péter:** Pont azok bontják fel az utat, akik nem csinálják meg normálisan. Ilyen esetekben lehetne kérni tömörségi vizsgálatot a munka befejeztével, másként nem lehet rákényszeríteni. A helyreállításnál az a baj, hogy például E.ON nem fogadja be a helyreállításra kötelezett Városgondnokság által kiállított számlát, mivel csak minősített vállalkozóét fogadják be.

**Kiss Zoltán Miksa:** A városban most már elég komoly felújítások zajlanak, így ebben a formában a városnak meg kellene követelnie a minőséget. A műszaki átvételt és a feltételeket meg kellene szigorítani. Több helyen tapasztaltam, hogy addig nem fizetik ki, amíg nincs meg a minőségi vizsgálat.

Az illemhelyek kötelezésével kapcsolatban megjegyzi, hogy eddig akkor minek volt engedélyezve a vendéglátó egységeknek, hogy illemhelyiség nélkül is igénybe vehetnek teraszt, miért most kell bevezetni. Tudomásul kell venni, hogy van olyan kis helyiség, ahol ezt nem fogják tudni kialakítani.

**Kiss Péter:** Ezek üzlethelyiségek, nem vendéglátó egyességek. Vásároltak egy üzletet, és egyszer csak megjelentek a teraszok.Nem ért egyet azzal, hogy másik vendéglátóegységgelkölcsönösen használják az illemhelyet.

**Dr. Zalán Gábor:** Személy szerint kellemetlennek tartja, ha egy beülős helyen nem tud például kezet mosni. Mindenki az OTÉK -ra hivatkozott, hogy eddig bizonyos befogadóképesség felett kellett csak WC-t biztosítani, 8 fő befogadóképesség alatt pedig nem. A terasz igénylésével megnő a helyben fogyasztók száma, amit a hatóság utólag nem ellenőriz és így a működési engedélye sem kerül módosításra. Teraszt nem kötelező kiadni, mivel az nem kell a működési engedélyhez, mindenki eldöntheti, hogy ilyen feltételekkel akar-e vagy sem. Nyilván, ha nem teljesíti ezt a feltételt, nem kapja meg az engedélyt, sajnos az ANTSZ-nél nincs központi szabályozás erre, utólag senki sem módosíttatja a működési engedélyét a terasz bővítmény miatt.

**Kiss Zoltán Miksa:** Terjeszkedhet-e a másik elé, akinek már van terasza?

**Németh Ildikó:** A rendeletben benne van, hogy a háza vonaláig mehet csak, kivéve, ha hoz hozzájárulását a szomszédos egységtől.

*Mivel több kérdés és hozzászólás nem hangzik el, a bizottsági elnök az általa megfogalmazott módosító javaslatot teszi fel szavazásra, miszerint a kiemelt közterületek bontása esetén műszeres vizsgálattal kötelező igazolni a helyreállítási munka minőségét.*

*Ezt a módosító indítványt a bizottság* ***8 igen****-* ***egyhangú*** *szavazattal javasolja a Képviselő-testületnek elfogadásra.*

Mivel kérdés és hozzászólás nem hangzik el, a bizottsági elnök a módosítási indítvánnyal együtt szavazásra teszi fel a rendeletmódosítást.

**37/2022. (VI.22.) számú határozat:**

Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy a Kőszeg Város Önkormányzatának a közterület-használatról és a városkép védelméről szóló 1/2000. (II. 1) önkormányzati rendelet módosítását fogadja el.

Felelős a közlésért: Kiss Péter bizottsági elnök

Határidő: képviselő-testületi ülés

**3.napirendi pont**

Vagyonügy: Megüresedett önkormányzati lakások hasznosítására vonatkozó döntések meghozatala. (Űrhajósok u. 17/A., Rákóczi F. u. 78., Zrínyi u. 8.)

**Németh Ildikó**: Ismerteti, hogy a közelmúltban három önkormányzati lakás értékesítésére tett javaslatot az ingatlankezelő mivel a lakások felújítására fordítandó összeg hosszú idő múlva térülne meg. A Zrínyi utcai lakás már ismert a bizottság előtt, hiszen a vagyongazdálkodási koncepció tárgyalásakor az ingatlankezelő annak értékesítését helyezte előtérbe, azonban akkor egy pályázati lehetőség merült fel, így akkor a napirendről lekerült. Sajnos ez a pályázat önerő hiányában meghiúsult. Szeretném jelezni, hogy a Rákóczi utcai lakásra NAV végrehajtás alatt a Vas Megyei Kormányhivatal korábban kiadott kötelezése van érvényben a tető megerősítésére, az épület állékonyságának biztosítása érdekében. Ezt az értékbecslő az ár megállapításnál figyelembe vette.

**Kiss Péter:** Rákóczi utcai lakás esetében nem kérdés, mivel eléggé problémás az épület. Zrínyi utcai lakás homlokzatfelújításra szorul. Részemről javasolt az értékesítés mindegyik vonatkozásában.

**Gelencsér Attila:** Ezek a végleges árak?

**Németh Ildikó**: Amennyiben a képviselő-testület az értékesítés mellett dönt, úgy megkérjük az újabb értékbecslést, ami alapján még lehet magasabb árak lesznek.

**Gelencsér Attila:** Ezeket rendkívül kedvező árnak tartja.

Mivel kérdés és hozzászólás nem hangzik el, a bizottsági elnök szavazásra teszi fel a határozati javaslatot.

A szavazás eredménye: **I. határozat javaslat egyhangú -8 igen szavazat**

 **II. határozat javaslat egyhangú - 8 igen szavazat**

 **III. határozat javaslat egyhangú - 8 igen szavazat**

**38/2022. (VI.22.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, Űrhajósok u. 17/A 4. emelet 12. (Hrsz.: 3344/4/A/12) alatti 51 m2 alapterületű lakás Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti liciteljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a jogtanácsos által készített adásvételi szerződés aláírására.

**39/2022. (VI.22.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, Rákóczi F. u. 78. fszt. 16. (Hrsz.: 2976/A/16) alatti 43 m2 alapterületű lakás Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti liciteljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a jogtanácsos által készített adásvételi szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

**40/2022. (VI.22.) számú határozat:**

1. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy rendelje el a Kőszeg, Zrínyi u. 8. fszt. 2. szám (Hrsz. 1713/A/2) alatti 57 m2 alapterületű lakás Kőszeg Város Önkormányzata Képviselő-testületének az önkormányzat vagyonáról és a vagyonnal való gazdálkodás szabályairól szóló 1/2007. (II.2.) önkormányzati rendeletben foglaltak szerinti liciteljárás útján történő értékesítését az értékbecslésben szereplő induló vételáron.
2. Kőszeg Város Önkormányzatának Városfejlesztési, Idegenforgalmi, Környezetvédelmi és Vagyonügyi Bizottsága javasolja a Képviselő-testületnek, hogy hatalmazza fel a polgármestert a jogtanácsos által készített adásvételi szerződés aláírására.

Felelős a közlésért: Kiss Péter bizottsági elnök

Határidő: képviselő-testületi ülés

Más napirendi pont nem lévén az elnök a nyilvános ülést 15 óra 03 perckor berekesztette.

 …………………………… ……………………………..

 Kiss Péter elnök Bizottsági tag